รัฐบาลไทย-ข่าวทำเนียบรัฐบาล-ผลการประชุม ก.ค.ศ. 12/2559
วันอังคารที่ 20 ธันวาคม 2559
ผลการประชุม ก.ค.ศ. 12/2559
นายชัยพฤกษ์ เสรีรักษ์ ปลัดกระทรวงศึกษาธิการ เปิดเผยภายหลังเป็นประธานการประชุมคณะกรรมการข้าราชการครูและบุคลากรทางการศึกษา (ก.ค.ศ.) ครั้งที่ 12/2559
เมื่อวันจันทร์ที่ 19 ธันวาคม 2559 ว่าที่ประชุมได้มีการพิจารณาเรื่องที่เกี่ยวข้องกับการบริหารงานบุคคลของข้าราชการครูและบุคลากรทางการศึกษาที่สําคัญ ดังนี้
● อนุมัติให้ปรับปรุงหลักเกณฑ์และวิธีการย้ายข้าราชการครูและบุคลากรทางการศึกษา ตําแหน่งข้าราชการครู สังกัดสํานักงานคณะกรรมการการศึกษาขั้นพื้นฐาน (หลักเกณฑ์ ว 16/2558)
ที่ประชุมได้อนุมัติให้ปรับปรุงหลักเกณฑ์และวิธีการย้ายข้าราชการครูและบุคลากรทางการศึกษา ตําแหน่งข้าราชการครู สังกัดสํานักงานคณะกรรมการการศึกษาขั้นพื้นฐาน (หลักเกณฑ์ ว 16/2558)เพื่อให้สอดคล้องกับบริบทการบริหารงานบุคคลของคณะกรรมการศึกษาธิการจังหวัด (กศจ.)รวมทั้งเพื่อให้มีครูไปปฏิบัติการสอนได้ทันก่อนเปิดภาคเรียนและสามารถนําตําแหน่งว่างภายหลังการย้าย เพื่อใช้บรรจุและแต่งตั้งผู้สอบแข่งขันได้ และผู้ได้รับคัดเลือกได้อย่างมีประสิทธิภาพ ตลอดจนเพื่อให้สํานักงานคณะกรรมการการศึกษาขั้นพื้นฐาน (สพฐ.) สามารถกํากับดูแลการดําเนินการเชิงนโยบายได้อย่างเหมาะสม และทําให้การดําเนินการมีความยืดหยุ่นและคล่องตัว กล่าวโดยสรุปได้ดังนี้
1) คุณสมบัติของผู้ขอย้ายกรณีปกติได้ปฏิบัติงานในตําแหน่งครูของสถานศึกษาปัจจุบันติดต่อกันมาแล้วไม่น้อยกว่า 24 เดือน นับถึงวันสุดท้ายที่กําหนดให้ยื่นคําร้องขอย้าย
2) ระยะเวลาการยื่นคําร้องขอย้ายกําหนดให้ยื่นคําร้องขอย้ายตามแบบคําร้องขอย้ายที่ ก.ค.ศ. กําหนด ได้ปีละ 1 ครั้ง ในเดือนมกราคมของทุกปี เป็นเวลา 15 วันทําการ ตามปฏิทินที่ สพฐ. กําหนด โดยยื่นคําร้องขอย้ายได้เพียงเขตพื้นที่การศึกษาเดียว
3) ระยะเวลาการพิจารณาย้ายคําร้องขอย้ายให้ใช้สําหรับการพิจารณาย้ายได้จนถึงวันที่ 31 ธันวาคม ของปีเดียวกัน โดยให้พิจารณาย้ายได้ปีละสองรอบ รอบที่ 1 ระหว่างวันที่ 15 กุมภาพันธ์ - 15 มีนาคม และรอบที่ 2 ระหว่างวันที่ 15 กันยายน - 15 ตุลาคม ตามปฏิทินที่ สพฐ. กําหนด ทั้งนี้ในแต่ละรอบการย้ายอาจกําหนดให้มีการพิจารณาย้ายมากกว่าหนึ่งครั้งก็ได้
4) การกําหนดองค์ประกอบในการย้ายให้คงองค์ประกอบหลักไว้ และให้ สพฐ. กําหนดรายละเอียดตัวชี้วัดและองค์ประกอบเพิ่มเติมตามที่ ก.ค.ศ. กําหนด เพื่อให้ กศจ. อกศจ. หรือคณะกรรมการกลั่นกรองการย้าย แล้วแต่กรณี สามารถนําไปใช้ในการพิจารณาการย้ายได้อย่างชัดเจนและเป็นมาตรฐานเดียวกัน ทั้งนี้ ให้มีการพิจารณาการย้ายพร้อมกันทุกเขตพื้นที่การศึกษาในภาพรวมของจังหวัด
5) การกําหนดเงื่อนไขเพิ่มเติมสําหรับกรณีการย้ายเพื่อเกลี่ยอัตรากําลัง กรณีสํานักงานเขตพื้นที่การศึกษา หรือสํานักงานบริหารการศึกษาพิเศษ หรือ กศจ. พิจารณาเห็นว่าสถานศึกษาใด มีอัตรากําลังเกินกรอบอัตรากําลังที่ ก.ค.ศ. กําหนด และเป็นตําแหน่งที่มีคนครอง ให้เสนอ อกศจ. กศจ. พิจารณาการย้ายโดยตัดโอนตําแหน่งและอัตราเงินเดือน ให้เป็นไปตามกรอบอัตรากําลังที่ ก.ค.ศ. กําหนด ทั้งนี้ให้นํานโยบายและเงื่อนไขของ สพฐ. ที่ผ่านความเห็นชอบจาก ก.ค.ศ. แล้ว มาประกอบการพิจารณาด้วย สําหรับการย้ายเพื่อความเหมาะสมและประโยชน์ของทางราชการ ให้อยู่ในดุลยพินิจของ อกศจ. ที่จะพิจารณานําเสนอ กศจ. พิจารณาให้ความเห็นชอบ โดยอาจพิจารณาจากคําร้องขอย้ายหรือไม่ก็ได้
6) การกําหนดระยะเวลาการส่งคําร้องขอย้ายไปต่างเขตพื้นที่การศึกษาให้สํานักงานเขตพื้นที่การศึกษาของผู้ประสงค์ขอย้าย ส่งคําร้องขอย้ายไปยังสํานักงานเขตพื้นที่การศึกษาที่รับย้าย เพื่อพิจารณาดําเนินการ โดยต้องดําเนินการให้แล้วเสร็จภายใน 15 วัน นับแต่วันที่สํานักงานเขตพื้นที่การศึกษาได้รับคําร้องขอย้าย ทั้งนี้ กรณีมีเหตุผลความจําเป็นเพื่อประสิทธิภาพในการบริหารงานบุคคล สพฐ. อาจกําหนดระยะเวลาดําเนินการดังกล่าวต่างไปจากที่ ก.ค.ศ. กําหนดได้ โดยต้องไม่เกินกรอบระยะเวลาที่ ก.ค.ศ. กําหนด
7) เงื่อนไขการส่งสําเนาคําสั่งย้ายเมื่อ กศจ. พิจารณาและมีมติอนุมัติแล้ว ให้ผู้มีอํานาจออกคําสั่งบรรจุและแต่งตั้งตามมาตรา 53 ออกคําสั่งบรรจุและแต่งตั้ง และแจ้งให้ผู้เกี่ยวข้องทราบ รวมทั้งส่งสําเนาคําสั่ง จํานวนอย่างละ 1 ชุด ให้สํานักงาน ก.ค.ศ. และ สพฐ. ภายใน 7 วัน นับแต่วันออกคําสั่ง
●อนุมัติให้แก้ไขจํานวนอัตราว่างจากผลการเกษียณอายุราชการของข้าราชการครูและบุคลากรทางการศึกษาเมื่อสิ้นปีงบประมาณ พ.ศ. 2558 ให้แก่สํานักงานคณะกรรมการการศึกษาขั้นพื้นฐาน ในภาพรวมจากจํานวน 18,332 อัตรา เป็นจํานวน 18,331 อัตรา เนื่องจากมีการรายงานซ้ําซ้อนระหว่างสํานักงานเขตพื้นที่การศึกษาประถมศึกษาสุราษฎร์ธานี เขต 3 และสํานักงานเขตพื้นที่การศึกษามัธยมศึกษา เขต 11
● อนุมัติตั้งอนุกรรมการใน อ.ก.ค.ศ. วิสามัญ
อนุมัติตั้ง นายชาญเวช บุญประเดิมกรรมการผู้ทรงคุณวุฒิ ด้านการบริหารองค์กร ใน ก.ค.ศ. เป็นอนุกรรมการใน อ.ก.ค.ศ. วิสามัญ ที่ ก.ค.ศ. ตั้ง จํานวน 3 คณะ ได้แก่
1) อ.ก.ค.ศ. วิสามัญเกี่ยวกับการพัฒนานโยบายและระบบบริหารงานบุคคล
2) อ.ก.ค.ศ. วิสามัญเกี่ยวกับการเสริมสร้างประสิทธิภาพในการปฏิบัติราชการของข้าราชการครูและบุคลากรทางการศึกษา
3) อ.ก.ค.ศ. วิสามัญเกี่ยวกับการร้องทุกข์ และการร้องเรียนขอความเป็นธรรมเกี่ยวกับการบริหารงานบุคคลของข้าราชการครูและบุคลากรทางการศึกษา
อนุมัติตั้ง นายเจริญ แจ่มใสผู้อํานวยการสถานศึกษา ศูนย์การศึกษาพิเศษ ประจําจังหวัดสมุทรสาคร เป็นอนุกรรมการผู้แทนผู้บริหารสถานศึกษา ใน อ.ก.ค.ศ. สํานักบริหารงานการศึกษาพิเศษ
●รับทราบเรื่องการยกเว้นเงื่อนไขการจัดสรรอัตราว่างจากผลการเกษียณอายุราชการของข้าราชการครูและบุคลากรทางการศึกษา โดยฝ่ายเลขานุการร่วม คณะกรรมการกําหนดเป้าหมายและนโยบายกําลังคนภาครัฐ (คปร.) ได้แจ้งมติคณะรัฐมนตรีในการประชุมเมื่อวันที่ 1 พฤศจิกายน 2559 ที่ได้มีมติเห็นชอบยกเว้นเงื่อนไขการจัดสรรอัตราว่างจากผลการเกษียณอายุของข้าราชการครูและบุคลากรทางการศึกษา เฉพาะปีงบประมาณ พ.ศ. 2558 ให้จัดสรรคืนอัตราว่างคืนให้กับโรงเรียนประถมศึกษาขยายโอกาสที่มีจํานวนนักเรียนตั้งแต่ 120 คนขึ้นไป ที่ตั้งอยู่ในพื้นที่ปกติ แต่ประสบปัญหาการขาดแคลนอัตรากําลังครู จํานวน 922 แห่ง โดยให้จัดสรรอัตรากําลังครูให้ไม่มากกว่าอัตรากําลังครูตามเกณฑ์ที่ ก.ค.ศ. กําหนด จํานวนรวมทั้งสิ้น 1,085 อัตรา
●รับทราบการรายงานผลการคัดเลือกบุคคลเพื่อบรรจุและแต่งตั้งให้ดํารงตําแหน่งผู้อํานวยการสถานศึกษา สังกัดสํานักงานคณะกรรมการการศึกษาขั้นพื้นฐาน ปี พ.ศ. 2559โดยสรุป คือ มีตําแหน่งว่างรวมทั้งสิ้น 2,883 อัตรา โดยมีผู้เข้ารับการคัดเลือก จํานวน 9,279 ราย ผ่านการคัดเลือก 7,889 ราย คิดเป็นร้อยละ 85.02 แยกตามสังกัด ดังนี้
1) สังกัดสํานักงานเขตพื้นที่การศึกษาประถมศึกษา
- ตําแหน่งว่าง จํานวน 2,877 อัตรา
- ผู้เข้ารับการคัดเลือก จํานวน 9,184 คน
- ผู้ได้รับการคัดเลือก จํานวน 7,816 คน
2) สังกัดสํานักงานเขตพื้นที่การศึกษามัธยมศึกษา
- ตําแหน่งว่าง จํานวน 6 อัตรา
- ผู้เข้ารับการคัดเลือก จํานวน 95 คน
- ผู้ได้รับการคัดเลือก จํานวน 73 คน